b'\n_START_ARTICLE_\n\xc3\x96stersundomin kirkko\n_START_SECTION_\n\xc3\x96stersundomin kappelin historiaa\n_START_PARAGRAPH_\nAlun perin It\xc3\xa4salmeen eli \xc3\x96stersundomiin rakennettiin rukoushuone saariston asujaimiston tarpeisiin 1600-luvun j\xc3\xa4lkipuolella, mutta tarkka rakentamisajankohta ei ole tiedossa. \xc3\x96stersundomin rukoushuonetta kutsuttiin 1690-luvulta alkaen \xc3\x96stersundomin kappeliksi, vaikka \xc3\x96stersundom ei virallisesti ollutkaan saanut kappeliseurakunnan asemaa. Kappeliseurakuntaan kuuluivat 1600-luvun lopulla Sipoosta It\xc3\xa4salmi, Gran\xc3\xb6, Talosaari, Gumb\xc3\xb6le ja K\xc3\xa4rr sek\xc3\xa4 Helsingin pit\xc3\xa4j\xc3\xa4st\xc3\xa4 hallinnollisesti Sipooseen kuuluneet Puotila, Vuosaari, Mellunkyl\xc3\xa4, L\xc3\xa4nsisalmi, Westerkullan kartano, Hakunila ja Sotunki. Kappeli k\xc3\xa4rsi isonvihan aikana eritt\xc3\xa4in pahoja vaurioita, ja pikkuvihan j\xc3\xa4lkeen 1700-luvun puoliv\xc3\xa4liss\xc3\xa4 se oli niin huonossa kunnossa, ett\xc3\xa4 se t\xc3\xa4ytyi purkaa.\n_START_SECTION_\nKirkkorakennus\n_START_PARAGRAPH_\nUuden kappelin rakentaminen entiselle paikalleen alkoi vuonna 1753 ja rakennusty\xc3\xb6 valmistui seuraavana vuonna. Puinen rakennus on tornillinen, matalasein\xc3\xa4inen, korkeakattoinen, p\xc3\xa4\xc3\xa4dyist\xc3\xa4\xc3\xa4n s\xc3\xa4rm\xc3\xa4tty ja aumattu pitk\xc3\xa4kirkko. Sis\xc3\xa4katteena on s\xc3\xa4rmik\xc3\xa4s puuholvaus. Kirkkorakennukseen liittyy koillisnurkassa sakasti ja l\xc3\xa4nsip\xc3\xa4\xc3\xa4dyss\xc3\xa4 eteinen, jonka p\xc3\xa4\xc3\xa4ll\xc3\xa4 on korkeahuippuinen torni. Sen kellot ovat vuosilta 1755 ja 1773. Kirkon pinta-ala on 200 neli\xc3\xb6t\xc3\xa4, 6-\xc3\xa4\xc3\xa4nikertaiset urut on valmistanut Urkurakentamo Veikko Virtanen vuonna 1968. Kirkon alttaritaulu Jeesus tyynnytt\xc3\xa4\xc3\xa4 myrskyn on vuodelta 1934 ja sen on maalannut Hj\xc3\xb6rdis Nyberg. Votiivitaulu pohjoissein\xc3\xa4ll\xc3\xa4 kuvaa Kustaa II Aadolfia ja Kaarle XII:ta Kristuksen ristin juurella. Muu kirkossa oleva irtaimisto on saatu p\xc3\xa4\xc3\xa4asiassa lahjoitusten kautta. Lehterikaiteen tussipiirrokset on tehnyt 1700-luvun j\xc3\xa4lkipuoliskolla Georg Christopher Killian. _NEWLINE_Kappeli korjattiin perusteellisesti vuonna 1895, jolloin se sai muun muassa uuden kellotapulin. Kappeli sai keskusl\xc3\xa4mmityksen vuonna 1912 ja s\xc3\xa4hk\xc3\xb6valot asennettiin 1948. Vuonna 2003 kappelissa uusittiin s\xc3\xa4hk\xc3\xb6asennuksia ja se maalattiin sis\xc3\xa4lt\xc3\xa4. Samana vuonna kappelin nimi muuttui \xc3\x96stersundomin kirkoksi.'